
Ajuntament de Solsona







Proposta d’ordenança municipal de recollida de residus a Solsona
Títol I: DISPOSICIONS GENERALS
Capítol 1r. CONTEXT NORMATIU
La planificació i gestió dels residus es fonamenta en els principis de la Directiva 98/2008, també anomenada Directiva marc de residus (DMR). La DMR planteja per al 2020 la consecució d’un 50% de preparació per a la reutilització i reciclatge de paper, metalls, plàstic i vidre provinents de residus domèstics o d’altres fluxos similars a aquest (article 11).
La DMR és transposada a Catalunya pel Decret legislatiu 1/2009, de 21 de juliol, pel qual s’aprova el Text refós de la Llei reguladora dels residus o la normativa vigent en el seu moment. Aquest document determina per a municipis de més de 5.000 habitants que la gestió dels residus municipals és una competència pròpia del municipi i ha de prestar, com a mínim, el servei de recollida selectiva, de transport, de valorització i de disposició del rebuig dels residus municipals. L’estratègia que cal seguir per assolir la normativa anterior es defineix al Programa general de prevenció i gestió de residus i recursos de Catalunya 2020 (Precat20) i al seu decret, que estipula que cada municipi haurà d’incrementar la recollida selectiva bruta fins al 50% dels residus municipals generats. Es trasllada així, per primera vegada, un objectiu de gestió de residus a nivell municipal.
Atès aquest marc normatiu, s’ha redactat aquesta ordenança municipal.
Capítol 2n. PRINCIPIS BÀSICS DE L’ORDENANÇA
Article 1. Objecte
Aquesta ordenança regula la recollida i el transport dels residus municipals dins l’àmbit de competències de l’Ajuntament de Solsona. Així mateix, vol establir les condicions en les quals l’Ajuntament de Solsona ha de prestar, i les persones usuàries han d’utilitzar, el servei de recollida de residus municipals, i altres residus la gestió dels quals correspongui als ens locals. Són objecte d’aquesta normativa les accions següents:
· La recollida i el transport de residus domèstics municipals.
· La recollida i el transport dels residus de comerços i d’oficines i serveis del municipi.
· La recollida i el transport dels residus industrials assimilables a domèstics.
· La recollida i el transport dels materials residuals i dels productes destinats pels seus posseïdors a l’abandonament que no estan inclosos als apartats precedents.
Article 2. Àmbit d’aplicació
L’àmbit d’aplicació d’aquesta ordenança és el municipi de Solsona.
Article 3. Objectius
Aquest text es formula per a la consecució dels objectius següents:
· Fomentar per tots els mitjans a l’abast la minimització dels residus municipals.
· Fomentar la recollida selectiva en tots els seus àmbits.
· Millorar els percentatges de reutilització, reciclatge i valorització dels residus municipals.
· Reduir la quantitat i la perillositat de residus en origen.
Aquests objectius es volen assolir a partir d’una participació generalitzada en la separació en origen i la recollida selectiva que permeti recollir més quantitat de residus valoritzables i incrementar-ne la qualitat, alhora que es redueix la fracció resta generada. També es pretén dificultar al màxim als ciutadans i ciutadanes que no vulguin realitzar cap mena de separació en origen.
Capítol 3r. ELS RESIDUS MUNICIPALS
Article 4. Tipus de residus municipals
Són residus els materials que es generen com a conseqüència no desitjada de qualsevol activitat humana, el generador o posseïdor del qual se n’ha desprès o té la intenció o obligació de desprendre-se’n. Segons la seva procedència, es poden classificar en diverses tipologies. Les tipologies que són objecte d’aquesta ordenança són:
a. Residus municipals: residus generats als domicilis particular, comerços, oficines i serveis; residus industrials assimilables als domèstics; residus que no tenen la consideració d’especials i que per llur naturalesa o composició es poden assimilar als que es produeixen en aquests llocs o activitats; els residus procedents de la neteja de vies públiques, zones verdes, àrees recreatives; mobles, i els residus i  enderrocs procedents d’obres menors i reparació domiciliària.
b. Residus domèstics: residus municipals produïts a les llars per l’activitat domèstica particular.
c. Residus comercials: residus municipals generats per l’activitat pròpia del comerç al detall i a l’engròs, hoteleria, bars, mercats i altres activitats grans generadores de residus, com oficines i serveis, i els generats als equipaments com escoles o residències, actes festius i altres esdeveniments. Són equiparables a aquesta categoria, als efectes de la gestió, els residus originats a la indústria que tenen la consideració d’assimilables als municipals.
d. Residus especials: residus generats als domicilis particulars, comerços, oficines i serveis que a causa de la seva composició han de ser gestionats de manera diferenciada perquè poden comprometre el tractament biològic o la recuperació d’altres fraccions, a més de comportar un risc per al medi o per a la salut de les persones. S’hi inclouen, per exemple, els medicaments, electrodomèstics amb CFC, residus ofimàtics i fotogràfics i olis, entre d’altres.
Queden exclosos dels serveis de recollida de residus municipals, els materials residuals següents:
· Les runes d’obra major
· Les cendres i escòries produïdes en fàbriques, tallers i magatzems
· Les cendres produïdes en les instal·lacions de calefacció central dels edificis, amb independència de quina sigui la seva destinació
· Els residus de tipus industrial
· Els fems produïts en parcs urbans i altres establiments públics o privats
· Els productes procedents del decomís
· Les matèries i els materials contaminants i corrosius
· Les matèries i els materials la recollida, tractament o disposició de la fracció resta que requereixen l’adopció de mesures higièniques o de seguretat especials
· Qualsevol material residual que en funció del seu contingut o forma de presentació es pugui qualificar de perillós i aquells especificats a l'apartat 2 de l'article 3 del Decret legislatiu 1/2009, de 21 de juliol, pel qual s’aprova el Text refós de la Llei reguladora dels residus o la normativa vigent en el seu moment.
· Qualsevol altra mena de material residual assimilable als assenyalats en els apartats anteriors, i en tot cas els que en circumstàncies especials determini l’Ajuntament
Article 5. Fraccions residuals municipals
Als efectes d’aquesta ordenança s’entenen com a principals fraccions a separar en origen per part dels habitants de Solsona:
a) Fracció orgànica dels residus municipals (FORM): fracció orgànica dels residus municipals fonamentalment constituïda per restes de menjar (verdures, fruita, closques, peles, carn, peix, farines, ...) i restes vegetals assimilables (de mida petita i tipus no llenyós; vegeu fracció vegetal). Comprèn els residus orgànics propis de la llar que es produeixen principalment en les cuines en la manipulació, preparació i consum de menjar. També els residus provinents de generadors singulars, com ara restaurants, hotels, comerços d’aliments i altres.
b) Paper i cartró: diaris, revistes, fulletons, cartons, paper escrit, paper d’ordinador i tota mena d’envasos i embolcalls d’aquests materials.
c) Envasos lleugers: envasos plàstics, metàl·lics, brics, etc. No comprèn els envasos de vidre ni tampoc els de paper i cartró. A efectes de comunicació i altres, aquesta fracció també es coneix amb el nom d’envasos.
d) Vidre: residus d’envasos utilitzats per a les ampolles d’aigües minerals, vins, licors, cerveses, refrescos, conserves, menjars preparats, làctics i altres envasos de vidre
e) Fracció resta: la fracció dels residus municipals que queda un cop separades les fraccions orgànica, vidre, paper, envasos, trastos vells, restes de poda o fracció vegetal, residus especials i tèxtil. A efectes de comunicació i altres, aquesta fracció també es coneix amb el nom de rebuig.
f) Fracció vegetal: fracció dels residus municipals constituïda per residus orgànics biodegradables d’origen vegetal susceptibles de degradar-se biològicament. A efectes de la seva gestió, es pot subdividir en dos corrents específics que serà necessari gestionar de forma diferenciada:
1.- Fracció vegetal de mida petita i tipus no llenyós (gespa, fullaraca, rams de flors, etc.) assimilable a la FORM (aquesta és la que es pot dipositar al cubell d’orgànica quan són petites quantitats)
2.- Poda: fracció vegetal de mida gran i/o llenyosos
g) Voluminosos: són els que no poden ser evacuats per mitjans convencionals de recollida per causa de la seva envergadura, com ara electrodomèstics, mobles, matalassos, somiers, portes i altres.
h) Tèxtil: Tot aquell material tèxtil provinent de particulars (roba, llençols, cortines, ...) que pot ser reutilitzat o reciclat
i) Tèxtil sanitari : fracció de residus no valoritzable que inclou el consum de bolquers, apòsits d’origen domèstic o comercial, compreses, tampons, etc
j) Residus d’aparells elèctrics i electrònics (RAEEs) i piles
Les fraccions de la f.2) a la j) són objecte d’una gestió específica.
Títol II: GENERALITATS DEL SERVEI DE RECOLLIDA MUNICIPAL
Capítol 1r. CONDICIONS GENERALS DEL SERVEI
Article 6. Drets i deures de l’Ajuntament
La prestació del servei de recollida d’escombraries domèstiques té el caràcter d’obligatori per a l’Ajuntament i es realitzarà segons la programació i horaris establerts pel mateix Ajuntament.
En cas de manca del servei general de recollida per algun motiu excepcional, l’Ajuntament ha d’informar la població amb 15 dies d’antelació.
L’Ajuntament s’obliga a atendre les reclamacions, denúncies i suggeriments de les persones usuàries amb les accions que corresponguin en cada cas.
L’Ajuntament s’obliga a fer la publicitat adequada de tots els aspectes d’aquesta ordenança a tota la població.
Correspon a l’Ajuntament del servei, la neteja dels contenidors de les àrees d’aportació tancades, del seu entorn i la reparació o substitució dels que s’hagin fet malbé. Així mateix, en cas de trencament, la reparació dels sistemes de tancament electrònic també correrà a càrrec de l’Ajuntament.
L’Ajuntament podrà dotar la taxa d’escombraries d’una finalitat ambiental (establint beneficis fiscals o mitjançant altres mesures) a fi i efecte de fomentar una gestió més sostenible dels residus municipals.
L’Ajuntament podrà introduir modificacions quant a freqüència i horari del servei sempre i quan les justifiqui i n’informi adequadament la ciutadania. Per això, l’Ajuntament es compromet a fomentar mecanismes de consulta i participació ciutadana per adaptar el màxim possible tot el sistema a les necessitats de les persones usuàries.
L’Ajuntament podrà exigir el compliment immediat de la present ordenança i obligar el causant d’un deteriorament a la reparació de l’afecció causada, sense perjudici, de la imposició de la sanció que correspongui segons la present ordenança.
Article 7. Drets i deures generals de les persones usuàries del servei de recollida municipal
Tenen la condició de persona usuària del servei municipal de recollida de residus els habitants de Solsona i les persones físiques o jurídiques titulars de qualsevol tipus d’establiment professional, comercial, industrial o de serveis situat en el terme municipal a qui no presti el servei un gestor autoritzat. Les persones usuàries del servei municipal de recollida de residus tenen els drets i deures següents:
a. Les persones usuàries del servei municipal de recollida de residus tenen el dret i el deure d’utilitzar els serveis públics municipals de recollida de residus municipals.
b. Correspon a les persones usuàries del servei separar en origen els residus municipals i lliurar-los selectivament al servei de recollida corresponent.
c. Les persones usuàries del servei municipal de recollida han de complir les normes d’utilització i funcionament que estableixi l’Ajuntament per a cada sistema de recollida.
d. Les persones usuàries del servei municipal de recollida han de respectar els horaris i freqüències establerts per l’Administració per a cada zona i sistema de recollida.
e. Les persones usuàries del servei municipal de recollida estan obligats a presentar les deixalles en condicions que no produeixin abocaments mentre se’n realitza la càrrega al camió de recollida corresponent.
f. Les persones usuàries del servei municipal de recollida estan obligats a contribuir mitjançant l’abonament dels corresponents pagaments pel servei, segons el que disposi l’ordenança fiscal corresponent.
Article 8. Taxes del servei de recollida
Els ens locals hauran de fixar taxes que garanteixin l’autofinançament dels serveis municipals de recollida i transport de residus municipals d’acord amb el que estableix el Decret legislatiu 1/2009, de 21 de juliol, pel qual s’aprova el Text refós de la Llei reguladora dels residus o la normativa vigent en el seu moment.
Les taxes dels serveis prestats han de ser fixades per l’ordenança fiscal corresponent.
Capítol 2n. MODALITATS DE RECOLLIDA DE RESIDUS A SOLSONA
Segons la classe de residus generats i les característiques urbanístiques de les diferents zones del municipi, els serveis de recollida general de residus poden adoptar les modalitats següents:
 Article 9.  Recollida domiciliària a les persones usuàries domèstiques:
Comprèn la recollida dels residus generats pels habitatges particulars i pot adoptar els sistemes següents:
a. Recollida selectiva davant del domicili dels residus domèstics del nucli urbà aportats per les llars, també anomenat sistema de recollida porta a porta, sempre de forma segregada en cinc fraccions: FORM, envasos lleugers, paper i cartró, vidre i resta. El servei de recollida s’haurà d’ajustar al calendari establert per l’Ajuntament de Solsona.
b. Recollida selectiva en àrees d’aportació tancades amb control d'accès dels residus aportats per les llars disseminades de la zona del Vinyet sempre de forma segregada en cinc fraccions: FORM, envasos lleugers, paper i cartró, vidre i resta. El servei de recollida s’haurà d’ajustar al calendari establert per l’Ajuntament de Solsona.
c. Recollida selectiva de la brossa domèstica i/o assimilable a domèstica aportada per les llars del nucli urbà de forma segregada a les àrees d’aportació tancades.
d. Recollida domiciliària de voluminosos. Prèvia trucada a l’Ajuntament o a l’Oficina Ambiental (allà on indiqui l’Ajuntament) (veure Article 35. Recollida de voluminosos d’origen domèstic per major concreció).
e. Recollida domiciliària de fracció vegetal de mida petita i no llenyosa (plantes seques, gespa etc.). Màxim una saca d’1 m³ per habitatge i dia de recollida. Es recollirà coincidint amb els dies de recollida de FORM.
f. Recollida de restes vegetals de mida gran i llenyosa (esporgues...). Prèvia trucada a l’Ajuntament o a l’Oficina Ambiental (on indiqui l’Ajuntament) (veure Article 33. Recollida de la fracció vegetal de mida gran o llenyosa (poda) d’origen domèstic, per major concreció).
g. Deixalleria: instal·lació de recepció selectiva de residus municipals, on l’accés està permès dins d’un determinat horari. Les persones usuàries poden dipositar, de forma selectiva, diferents tipus de residus municipals per als quals no hi ha un sistema de recollida domiciliària o uns contenidors específics al carrer o bé per donar suport als serveis existents. És necessària la identificació de les persones usuàries.
Article 10. Recollida a activitats comercials i altres grans generadores
Comprèn la recollida dels residus generats per l’activitat pròpia del comerç al detall, a l’engròs, hostaleria, bars, mercats, oficines i serveis, o qualsevol altre tipus d’activitats assimilables a les anteriors.
a. Recollida selectiva porta a porta dels residus comercials i industrials assimilables a domèstics aportats pels establiments comercials, industrials i altres grans productors (centres educatius, equipaments i instal·lacions municipals, etc.) sempre de forma segregada en cinc fraccions: FORM, envasos lleugers, paper i cartró, vidre i resta i els tèxtils sanitaris. El servei de recollida s’haurà d’ajustar al calendari establert per l’Ajuntament.
b. Recollida selectiva dels residus generats al mercat setmanal. La recollida serà de les 5 fraccions bàsiques: FORM, paper i cartró, vidre, envasos i resta) i es farà mitjançant bujols que es repartiran estratègicament per punts al llarg de tot el mercat. L’Ajuntament  proporcionarà personal que expliqui als paradistes la manera de separar els residus.
c. Recollida selectiva dels residus d’actes festius organitzats directament o indirectament per l’Ajuntament, així com per entitats del teixit associatiu de Solsona. La recollida serà de les 5 fraccions bàsiques: FORM, paper i cartró, vidre, envasos i resta i es farà mitjançant bujols que es distribuiran a l’espai de l’acte de la manera més idònia possible. L’Ajuntament proporcionarà personal que expliqui als organitzadors de l’acte festiu la manera de separar els residus en acabar la festa.
Article 11. Recollida extra comercial
Els serveis extres es prestaran només a aquells comerços que ho sol·licitin, i es podria repercutir a la taxa de residus.
Títol III: RECOLLIDA SELECTIVA PORTA A PORTA DE RESIDUS DOMICILIARIS
Aquest títol regula les condicions en les quals l’Ajuntament prestarà, i les persones usuàries utilitzaran, els serveis destinats a la recollida porta a porta pels habitatges de la zona on es porti a terme aquest tipus de recollida.
Capítol 1r. ASPECTES GENERALS DE LA RECOLLIDA PORTA A PORTA DOMICILIÀRIA
Article 12. Definició del sistema de recollida Porta a Porta domiciliari
La recollida Porta a Porta (PaP) és el sistema de recollida selectiva dels residus municipals que es fonamenta en el fet que els posseïdors dels residus efectuen la segregació de les diverses fraccions en origen, però en lloc de dipositar-les en contenidors que de forma permanent romanen a la via pública, les diverses fraccions són recollides directament en el punt de generació (normalment a la porta de l’habitatge) d’acord amb un calendari preestablert.
Article 13. Obligacions dels les persones usuàries del PaP domiciliari
Tenen la categoria de persones usuàries als efectes de prestació d’aquests serveis, el conjunt dels veïns i veïnes on es realitzi el sistema de recollida PaP municipal. La definició de l’àmbit d’aplicació del sistema PaP corre a càrrec de l’Ajuntament.
Els usuàries i les usuàries estan obligats a dipositar llurs residus dins dels elements de contenció especificats per a cada fracció en aquesta ordenança.
Els usuàries i les usuàries estan obligats a respectar el dia i hora de lliurament de cada fracció fixats per la present normativa.
En cas de no complir les següents obligacions, l’Ajuntament imposarà les sancions corresponents en cada cas especificades en aquesta normativa i el servei es considerarà com a realitzat.
Article 14. Elements de contenció estandarditzats per a la recollida PaP domèstica
Els elements de contenció seran cubells personalitzats i identificats amb un dispositiu electrònic. Els cubells seran facilitats per l’ajuntament, i es reposaran en cas de causa justificada (pèrdua, desaparició o trencament).
La neteja dels cubells particulars anirà a càrrec de les persones usuàries.
Article 15. Condicions general de lliurament dels residus segons la tipologia d’habitatge
Els habitatges unifamiliars i els plurifamiliars que no tinguin penjadors ni tòtems, hauran de lliurar les diferents fraccions de residu a terra, a la vorera (a prop de la porta de l’edifici) o al portal, sempre evitant que dificultin el pas.
En edificis plurifamiliars amb lliurament amb penjadors o tòtem es disposaran els cubells als penjadors o tòtems penjats a l’exterior.
Si en el calendari coincideixen dues fraccions en el mateix dia de recollida:
· Especificacions de com col·locar els dos cubells:
- En el cas del lliurament a terra: col·locar un cubell a sobre de l’altre i si hi ha espai també es podrà col.locar un al costat de l'altra de forma horitzontal.
- En el cas del lliurament al penjador o tòtem, penjar el cubell més gros i deixar el més petit a terra, al peu del tòtem o penjador si hi cap, i sinó a l’espai de vorera més proper.
- En el cas que coincideixi la fracció paper i cartró i el vidre, o els envasos i el vidre; caldrà lliurar sempre el vidre dins del cubell estandarditzat amb tag i l’altra fracció en una bossa ben lligada, o en el cas del cartró, ben plegat.
· Especificacions de com col·locar la bossa de bolquers, excrements d’animals i tèxtil sanitari:
· En el cas del lliurament a terra: a sobre dels dos cubells apilats
· En el cas del lliurament en penjadors o tòtems; intentar penjar-la també del penjador o deixar-la sobre del cubell penjat.
En habitatges disseminats ubicats a la zona del Vinyet, hauran de dipositar els residus a les àrees d’aportació tancades amb accés electrònic. Cada persona usuària tindrà accés a una àrea d’aportació, assignada per l’Ajuntament. La persona usuària obrirà la porta amb el dispositiu electrònic, i un cop dipositats els residus al corresponent contenidor, s’assegurarà que la porta de l’àrea queda ben tancada.
Article 16. Horari de recollida
La recollida s’inicia a l’hora establerta per l’Ajuntament. Les persones usuàries del servei han de dipositar els residus a partir de dues hores abans de l’inici del servei per no dificultar el trànsit i afavorir la presència de carrers sense residus.
Capítol 2n. RECOLLIDA SELECTIVA DE LA FRACCIÓ ORGÀNICA D’ORIGEN MUNICIPAL (FORM) DOMÈSTICA
 Article 17. Drets i deures de les persones usuàries amb relació a la FORM domiciliària
Totes les persones usuàries  tenen el dret i el deure d’utilitzar el servei de recollida porta a porta per lliurar la fracció orgànica dels residus municipals.
Correspon a les persones usuàries separar la fracció orgànica de la resta de les deixalles i lliurar-la segons especifica la present normativa.
Article 18. Lliurament de la FORM domiciliària
En el cas de les persones usuàries domèstiques del servei porta a porta, la FORM s’haurà de lliurar obligatòriament en bosses compostables que compleixin els requeriments tècnics indicats al final d’aquest article i dins d’un cubell identificatiu de la llar disposat a tal efecte, que haurà cedit l’Ajuntament  a les llars que el necessitin. Serà obligatori tancar la tapa del cubell un cop dipositats els residus.
En relació a la disposició dels cubells a l’exterior les persones usuàries s’atendran a allò disposat a l’Article 15. Condicions general de lliurament dels residus segons la tipologia d’habitatge d’aquesta ordenança.
En el cas dels habitatges disseminats ubicats a la zona del Vinyet, la FORM s’haurà de lliurar obligatòriament en bosses compostables que compleixin els requeriments tècnics indicats al final d’aquest article i s’hauran de dipositar a l’interior dels bujols  de les àrees d’aportació tancades amb accés electrònic. S’accepta l’autocompostatge com a via complementària de la gestió de la FORM que consisteix en l’aprofitament de les restes de la cuina i del jardí que generem per fer un adob natural que podem aplicar a les nostres plantes, al jardí o a l’hort.
Les bosses compostables han de ser de material compostable i biodegradable,  certificades i amb soldadura lateral.
Article 19. Lliurament de la fracció vegetal assimilable a FORM domiciliaria
Correspon a les persones usuàries lliurar la fracció vegetal  assimilable a FORM en un dels següents serveis:
1. Dins de la bossa de l’orgànica o dins de la saca verda (de 1 m³), els dies i en l’horari corresponent del porta a porta perquè es reculli conjuntament amb la fracció orgànica.
2. A través de l’àrea d’aportació, dins del contenidor de la brossa orgànica. En cas de no ser resident a la zona de disseminats, la petició d’accés a l’àrea d’aportació ha d’estar justificada. S’ha de demanar un dispositiu electrònic d’accés a l’Ajuntament, on el tècnic municipal determinarà si la justificació és vàlida o no.
3. A la deixalleria municipal
4. Amb el servei de recollida específic de fracció vegetal  llenyosa (veure Article 33. Recollida de la fracció vegetal de mida gran o llenyosa (poda) d’origen domèstic)
Article 20. Situacions imprevistes i d’emergència en la recollida de la FORM domiciliaria
Es consideren situacions imprevistes o d’emergència aquelles en les quals mantenir la brossa orgànica en el cubell dins l’habitatge és manifestament impossible per qüestions d’higiene i sanitat o per impossibilitat d’adaptació a l’horari de recollida per causes personals justificades. Els serveis municipals valoraran les diferents situacions.
En aquests casos, les persones usuàries podran lliurar els residus orgànics a les àrees d’aportació prèvia sol·licitud d’un dispositiu electrònic d’accés a l’Ajuntament. Es podria establir per l’Ajuntament un nombre de lliuraments anuals màxim per llar, com a situació d’emergència. L’Ajuntament es reserva el dret d’establir una fiança pel retorn dels dispositius electrònics lliurats per les situacions d’emergència.
Capítol 3r. RECOLLIDA SELECTIVA DE LA FRACCIÓ RESTA (O REBUIG) D’ORIGEN DOMÈSTIC
Article 21. Drets i deures de les persones usuàries amb relació a la RESTA domiciliaria
Totes les persones usuàries tenen el dret i el deure d’utilitzar el servei de recollida porta a porta per lliurar la fracció resta dels residus municipals.
Correspon a les persones usuàries separar la fracció resta de la resta de les deixalles i lliurar-la segons especifica la present normativa.
Article 22. Lliurament de la RESTA domiciliaria
En el cas de les persones usuàries domèstiques del servei porta a porta, la Resta s’haurà de lliurar en bosses ben tancades dins del cubell  disposat a tal efecte que haurà cedit l’Ajuntament a les llars que el necessitin. Serà obligatori tancar la tapa del cubell un cop dipositats els residus.
La persona usuària del servei té l'obligació de vetllar per la bona qualitat de la fracció de resta. Queda prohibit dipositar FORM barrejada amb aquesta fracció. 
En relació a la disposició dels cubells a l’exterior les persones usuàries s’atendran a allò disposat a l’Article 15. Condicions general de lliurament dels residus segons la tipologia d’habitatge d’aquesta ordenança.
En el cas dels habitatges disseminats ubicats a la zona del Vinyet, la Resta s’haurà de lliurar en bosses ben lligades i s’hauran de dipositar a l’interior dels contenidors de les àrees d’aportació tancades amb accés electrònic.
Article 23. Situacions imprevistes i d’emergència en la recollida de la RESTA domiciliària
Es consideren situacions imprevistes o d’emergència aquelles en les quals mantenir la brossa de la fracció resta en el cubell dins l’habitatge és manifestament impossible per qüestions d’higiene i sanitat o per impossibilitat d’adaptació a l’horari de recollida per causes personals justificades. Els serveis tècnics valoraran les diferents situacions.
En aquests casos, les persones usuàries podran lliurar els residus a l’àrea d’emergència corresponent prèvia sol·licitud de la targeta d’accés a l’Ajuntament. Es podria establir per l’Ajuntament un nombre de lliuraments anuals màxim per llar, com a situació d’emergència. L’Ajuntament es reserva el dret d’establir una fiança pel retorn dels dispositius electrònics lliurats per les situacions d’emergència.
Capítol 4t. RECOLLIDA SELECTIVA DEL PAPER I CARTRÓ D’ORIGEN DOMÈSTIC
Article 24. Drets i deures de les persones usuàries amb relació al paper i cartró domiciliari
Totes les persones usuàries tenen el dret i el deure d’utilitzar el servei de recollida porta a porta per lliurar el paper i cartró del qual se’n vulguin desfer.
Correspon a les persones usuàries separar el paper i cartró de la resta de les deixalles i lliurar-lo segons especifica la present normativa.
Article 25. Lliurament del paper i cartró domiciliari
En el cas de les persones usuàries domèstiques del servei porta a porta, el cartró s’haurà de lliurar preferentment plegat. El paper i cartrons petits s’hauran de lliurar a granel o amb bossa de paper dins del cubell que haurà cedit l’Ajuntament a les llars que el necessitin. Serà obligatori tancar la tapa del cubell un cop dipositats els residus. El cubell serà d’ús compartit per la fracció envasos i pel vidre.
En relació a la disposició dels cubells a l’exterior les persones usuàries s’atendran a allò disposat a l’Article 15. Condicions general de lliurament dels residus segons la tipologia d’habitatge d’aquesta ordenança.
En el cas dels habitatges disseminats ubicats a la zona del Vinyet, el cartró s’haurà de lliurar preferentment plegat, i el paper i cartrons petits s’hauran de lliurar a granel o amb bossa de paper i s’hauran de dipositar a l’interior dels contenidors de les àrees d’aportació tancades amb accés electrònic.
Article 26. Situacions imprevistes i d’emergència en la recollida del paper i cartró domiciliari
Es considera situació d’emergència quan hi ha una impossibilitat justificada d’adaptació a l’horari de recollida per causes personals. Els serveis tècnics valoraran les diferents situacions.
En aquests casos, les persones usuàries podran lliurar els residus a l’àrea d’emergència corresponent prèvia sol·licitud del dispositiu electrònic d’accés a l’Ajuntament. Es podria establir per l’Ajuntament un nombre de lliuraments anuals màxim per llar, com a situació d’emergència. L’Ajuntament es reserva el dret d’establir una fiança pel retorn dels dispositius electrònics lliurats per les situacions d’emergència.
Capítol 5è. RECOLLIDA SELECTIVA DELS ENVASOS LLEUGERS D’ORIGEN DOMÈSTIC
Article 27. Drets i deures de les persones usuàries amb relació als envasos lleugers domiciliaris
Tots les persones usuàries tenen el dret i el deure d’utilitzar el servei de recollida porta a porta per lliurar els envasos lleugers dels quals se’n vulguin desfer.
Correspon a les persones usuàries separar els envasos lleugers de la resta de les deixalles i lliurar-lo segons especifica la present normativa.
Article 28. Lliurament dels envasos lleugers domiciliaris
Els envasos lleugers s’hauran de lliurar dins d’una bossa ben lligada i aquesta s’haurà de dipositar dins del cubell que haurà cedit l’Ajuntament a les llars que el necessitin. Serà obligatori tancar la tapa del cubell un cop dipositats els residus. El cubell serà d’ús compartit per la fracció paper i cartró i pel vidre. Els envasos grans (com recipients i garrafes de 5 i 8 litres) caldrà aixafar-les i encabir-les dins el cubell.
En relació a la disposició dels cubells a l’exterior les persones usuàries s’atendran a allò disposat a l’Article 15. Condicions general de lliurament dels residus segons la tipologia d’habitatge d’aquesta ordenança.
En el cas dels habitatges disseminats ubicats a la zona del Vinyet, els envasos s’hauran de lliurar en bosses ben lligades i s’hauran de dipositar a l’interior dels contenidors de les àrees d’aportació tancades amb accés electrònic.
Article 29. Situacions imprevistes i d’emergència en la recollida dels envasos lleugers domiciliaris
Es considera situació d’emergència quan hi ha una impossibilitat justificada d’adaptació a l’horari de recollida per causes personals. L’Ajuntament valorarà les diferents situacions.

En aquests casos, les persones usuàries podran lliurar els residus a l’àrea d’emergència corresponent prèvia sol·licitud del dispositiu electrònic d’accés a l’Ajuntament. Es podria establir per l’Ajuntament un nombre de lliuraments anuals màxim per llar, com a situació d’emergència. L’Ajuntament es reserva el dret d’establir una fiança pel retorn dels dispositius per les situacions d’emergència.
Capítol 6è. RECOLLIDA SELECTIVA DEL VIDRE D’ORIGEN DOMÈSTIC
Article 30. Drets i deures de les persones usuàries amb relació a la recollida del vidre d’origen domèstic
Totes les persones usuàries tenen el dret i el deure d’utilitzar el servei de recollida porta a porta per lliurar el vidre dels residus municipals domèstics.
Correspon a les persones usuàries separar el vidre de la resta de les deixalles i lliurar-la segons especifica la present normativa.
Article 31. Lliurament del vidre d’origen domèstic
En el cas de les persones usuàries domèstiques del servei porta a porta, el vidre s’haurà de lliurar a granel (excepte en el cas de vidres trencats que es podran lliurar dins d’una bossa lligada) dins del cubell que haurà cedit l’Ajuntament a les llars que el necessitin. Serà obligatori tancar la tapa del cubell un cop dipositats els residus.
En relació a la disposició dels cubells a l’exterior, les persones usuàries  s’atendran a allò disposat a l’Article 15. Condicions general de lliurament dels residus segons la tipologia d’habitatge d’aquesta ordenança.
En el cas dels habitatges disseminats ubicats a la zona del Vinyet, el vidre s’haurà de lliurar preferentment a granel s’hauran de dipositar a l’interior dels bujols de les àrees d’aportació tancades amb accés electrònic.
Article 32. Situacions imprevistes i d’emergència en la recollida del vidre d’origen domèstic
Es consideren situacions imprevistes o d’emergència aquelles en les quals mantenir la brossa de vidre en el cubell dins l’habitatge és manifestament impossible per qüestions d’higiene i sanitat o per impossibilitat d’adaptació a l’horari de recollida per causes personals justificades. Els serveis tècnics valoraran les diferents situacions.
En aquests casos, les persones usuàries podran lliurar els residus a l’àrea d’emergència corresponent prèvia sol·licitud del dispositiu electrònic d’accés a l’Ajuntament. Es podria establir per l’Ajuntament un nombre de lliuraments anuals màxim per llar, com a situació d’emergència. L’Ajuntament es reserva el dret d’establir una fiança pel retorn dels dispositius electrònics lliurats per les situacions d’emergència.
CAPÍTOL 7è. RECOLLIDA SELECTIVA D’ALTRES FRACCIONS D’ORIGEN DOMÈSTIC
Article 33. Recollida de la fracció vegetal de mida gran o llenyosa (poda) d’origen domèstic
La recollida de la poda domèstica porta a porta és un servei ofert només a les persones usuàries domèstiques. Els comerços i activitats comercials n’estan exclosos.
La recollida es preveu que s’ofereixi només els mesos d’octubre a març (ambdós inclosos), en l’horari indicat per l’Ajuntament.
Els habitants interessats en què se’ls presti el servei hauran de sol·licitar el servei almenys 48 hores abans al canal establert per l’Ajuntament.
El lliurament dels residus de poda ha de produir-se a terra, davant del portal de la persona usuària domèstica que ha sol·licitat el servei, de la manera següent:
· Amb les branques provinents de la poda la persona usuària ha de fer feixos lligats amb un cordill, amb una llargada màxima de dos metres per tal de facilitar el seu transport. A cada domicili s’admetrà màxim 2 m³ per setmana, però si hi ha previsió de generar gran quantitat de residus, es podria sol·licitar un sac de gran capacitat a l’Ajuntament amb una setmana d’antelació com a mínim.
Article 34. Recollida de bolquers, tèxtil sanitari i excrements d’animals d’origen domèstic
Es preveu realitzar una recollida PaP de bolquers, tèxtil sanitari i excrements d’animals amb una freqüència diària. Els residus esmentats s’hauran de lliurar dins d’una bossa de plàstic, convenientment identificada amb un adhesiu homologat. Es podran lliurar tots els dies que hi hagi servei de recollida de qualsevol fracció. El dia de recollida de resta, es podran dipositar a l’interior del mateix cubell estandarditzat per la fracció resta. Els adhesius hauran de ser adquirits a l’Ajuntament (o allà on l’Ajuntament indiqui) amb prèvia identificació de la llar i notificació del motiu pel qual necessita aquest servei especial (normalment s’hi encabirien aquelles famílies que comuniquin alguna de les situacions següents: presència de nadons a la llar de 0 a 3 anys, d’adults amb problemes d’incontinència o de mascotes).
Article 35. Recollida de voluminosos d’origen domèstic
Es preveu realitzar una recollida de voluminosos a la porta del domicili, amb freqüència quinzenal i prèvia trucada a l’Ajuntament.
A títol enunciatiu i no excloent, els objectes que s’inclouen en aquest servei de recollida selectiva són:
· Electrodomèstics: màquines de rentar, cuines, televisors, frigorífics i altres electrodomèstics.
· Mobles i andròmines: armaris, taules, somiers, cadires, sofàs, matalassos, estufes, etc.
· Equips d'electrònica i ofimàtica: ordinadors, monitors, impressores, etc.
· Altres elements: bicicletes, bastiments, piques, banyeres, radiadors, calderes, finestres, portes, testos, tubs reg...
· No són objecte de recollida d’aquest servei la runa, els pneumàtics, les bateries i altres que per les seves característiques puguin resultar perillosos.
El màxim d’objectes per servei és de 3 unitats. En cas de trobar voluminosos no concertats s’hi deixarà un adhesiu explicant el sistema de recollida establert.
No és permès l’abandonament de cap mena de residus voluminosos a la via pública.
Article 36. Tèxtil

Els residus tèxtils que no siguin d’origen sanitari es portaran a la deixalleria, a la deixalleria mòbil o a qualsevol altre tipus de recollida autoritzat per l’Ajuntament.

Article 37. Oli vegetal

L’oli residual d’origen domèstic es portarà a la deixalleria, a la deixalleria mòbil o a qualsevol altre tipus de recollida autoritzada per l’Ajuntament.

Capítol 8è. MODALITATS DE RECOLLIDA SELECTIVA COMPLEMENTÀRIES
Article 38. Àrees d’aportació tancades
Són àrees tancades amb control d’accés electrònic amb dotació suficient de contenidors per a les 5 fraccions de recollida i amb un sistema de tancament i obertura electrònics que permeten identificar la persona usuària.
Aquestes àrees donaran cobertura als habitatges disseminats de la zona del Vinyet de Solsona. Els i les residents d’aquests habitatges disposaran d’un dispositiu  electrònic per accedir a l’interior d’aquestes àrees que estaran  controlades (fins i tot amb videovigilància, si s’escau) per tal de dissuadir els abocaments incontrolats.
Article 39. Deixalleries municipals
DEIXALLERIA FIXA
És una instal·lació de servei pública que actua com a centre de recepció selectiva de productes. Aquesta instal·lació està orientada preferentment a residus especials que, per incorporar matèries o substàncies perilloses, o bé pel seu volum o característiques, s’han de gestionar de forma específica i no es recullen a la via pública (pintures, dissolvents, bateries, residus voluminosos, RAEEs, runes etc.).
A la deixalleria fixa hi poden accedir les persones usuàries  de Solsona en l’horari d’obertura establert.
DEIXALLERIA MÒBIL
És un servei de deixalleria itinerant que es dona amb un vehicle  adaptat per realitzar la recollida de diferents fraccions de residus que es porten a la deixalleria.
Els residus admesos a la deixalleria mòbil són els següents:
· Tèxtil (roba i calçat)
· Oli vegetal usat
· Fluorescents, làmpades de vapor de mercuri i bombetes
· Piles i acumuladors
· Tòners
· Pintures, dissolvents, vernissos
· Petits electrodomèstics
· Radiografies
· Altres fraccions que es considerin
La deixalleria mòbil s’instal·larà en l’horari especificat per l’Ajuntament als punts de recollida designats a tal efecte alternativament.
Article 40. Les persones usuàries de la deixalleria.
La deixalleria fixa és de titularitat municipal però d’àmbit comarcal i, per tant, d’ús dels ciutadans i ciutadanes de Solsona i de la resta de municipis de la comarca que no disposen de deixalleria municipal.

Les persones usuàries s'han d'identificar amb nom, cognoms i indicar la procedència del residu (particular, taller, comerc, etc). En tot cas, les dades aportades per la persona usuària estan sujectes a la Llei de protecció de dades

Article 41. Propietat dels residus
Els residus recollits a les deixalleries són propietat de l’ens local.
Títol IV: RECOLLIDA SELECTIVA PORTA A PORTA DE RESIDUS COMERCIALS
Aquest títol regularà les condicions en les quals l’Ajuntament prestarà, i la persona usuària utilitzarà, els serveis destinats a la recollida porta a porta per als establiments comercials, de serveis i altres activitats gran generadores de residus, de la zona on es porti a terme aquest tipus de recollida.
Tenen la categoria de persona usuària als efectes de prestació d’aquests serveis les persones físiques o jurídiques titulars de qualsevol tipus d’establiment professional, comercial, industrial o de serveis situats on es realitzi el sistema de recollida PaP municipal.
CAPÍTOL 1r. ASPECTES GENERALS
Article 42. Definició del sistema de recollida Porta a Porta comercial
La recollida Porta a Porta (PaP) és el sistema de recollida selectiva dels residus municipals que es fonamenta en el fet que els posseïdors dels residus efectuen la segregació de les diverses fraccions en origen, però en lloc de dipositar-les en contenidors que de forma permanent romanen a la via pública, les diverses fraccions són recollides directament en el punt de generació (normalment a la porta de l’establiment generador) d’acord amb un calendari preestablert.
Article 43. Obligacions de les persones usuàries del PaP comercial
Tenen la categoria de  persones usuàries als efectes de prestació d’aquest servei, els i les titulars de qualsevol tipus d’establiment professional, comercial, industrial o de serveis on es realitzi els sistema de recollida PaP municipal.
Les persones usuàries estan obligades a dipositar llurs residus dins dels elements de contenció especificats per a cada fracció en aquesta ordenança.
Les persones usuàries estan obligades a respectar el dia i hora de lliurament de cada fracció fixats per la present normativa.
En cas de no complir les següents obligacions, l’Ajuntament imposarà les sancions corresponents en cada cas especificades en aquesta normativa.
Article 44. Elements de contenció estandarditzats per a la recollida PaP comercial
Cubells, bujol o contenidor específic identificats amb dispositiu electrònic.
Els cubells, bujols o contenidors específics seran cedits per l’ajuntament.
Els cubells, bujols o contenidors específics es dipositaran a la vorera davant de la porta de l’establiment o a on es convingui de mutu acord amb l’Ajuntament.
La neteja dels contenidors anirà a càrrec del o de la titular de l’establiment.
Els cubells, bujols o contenidors específics seran cedits gratuïtament per l’Ajuntament i es reposaran en cas de causa justificada (pèrdua, desaparició o trencament).
Capítol 2n. LA FRACCIÓ ORGÀNICA D’ORIGEN MUNICIPAL (FORM) COMERCIAL
Article 45. Drets i deures de les persones usuàries amb relació a la FORM comercial
Totes les persones usuàries tenen el dret i el deure d’utilitzar el servei de recollida porta a porta comercial per lliurar la fracció orgànica dels residus municipals.
Correspon les persones usuàries separar la fracció orgànica de la resta de les deixalles i lliurar-la segons especifica la present normativa.
Article 46. Lliurament de la FORM comercial
La FORM s’haurà de lliurar obligatòriament en una funda o bossa compostable que compleixi els requeriments tècnics indicats al final d’aquest article i dins d’un cubell, bujol o contenidor que haurà cedit l’Ajuntament als establiments que el necessitin. Serà obligatori tancar la tapa un cop dipositats els residus. Aquest cubell, bujol o contenidor portarà un dispositiu electrònic per identificar l’establiment.
El cubell, bujol o contenidor, serà lliurat els dies i en l’horari corresponent perquè es reculli porta a porta.
Les bosses o fundes compostables han de ser de material compostable i biodegradable, de les mides adequades segons el volum del cubell / bujol (de 20 litres, 40 litres, 120 litres i 240 litres de capacitat), certificades i amb soldadura lateral (aquest últim només en el cas de les bosses).
Article 47. Condicions sanitàries per l’emmagatzematge dels residus orgànics en els establiments
Els establiments comercials alimentaris, hotels, restaurants i bars que generin residus orgànics de forma regular i que la seva resolució d’activitat obliga a disposar de contenidor, han de disposar d’un espai habilitat destinat al dipòsit d’aquests residus. 

Els contenidors han de romandre en una zona freda, fora de l’acció directa de la llum del sol, a fi que la temperatura no alteri la matèria orgànica emmagatzemada.

El o la titular de l’establiment ha de vetllar perquè l’espai on s’ubiquen els contenidors de residus orgànics no esdevingui un focus de contaminació ambiental de cap tipus.

Cal garantir una neteja i desinfecció periòdiques de la zona on hi ha els contenidors, establint mesures d’autocontrol per part de l’establiment responsable.

Cal ordenar el sistema de dipòsit de tal forma que les deixalles no romanguin de forma permanent al terra i siguin focus de plagues d’insectes i rosegadors.

CAPÍTOL 3r. RECOLLIDA SELECTIVA DE LA FRACCIÓ RESTA (O REBUIG) D’ORIGEN COMERCIAL
Article 48. Drets i deures de les persones usuàries amb relació a la RESTA comercial
Totes les persones usuàries tenen el dret i el deure d’utilitzar el servei de recollida porta a porta per lliurar la fracció resta dels residus municipals.
Correspon a les persones usuàries separar la fracció resta de la resta de les deixalles i lliurar-la segons especifica la present normativa.
Article 49. Lliurament de la RESTA comercial
La RESTA s’haurà de lliurar en una funda ben tancada dins del cubell, bujol o contenidor estandarditzat que haurà cedit l’Ajuntament als comerços que el necessitin. Serà obligatori tancar la tapa del cubell un cop dipositats els residus. Aquest cubell, bujol o contenidor portarà un dispositiu electrònic per identificar l’establiment.
El cubell, bujol o contenidor es col·locarà a la via pública davant de la porta de l’establiment en els dies i horari corresponent.
CAPÍTOL 4t. RECOLLIDA SELECTIVA DEL PAPER I CARTRÓ D’ORIGEN COMERCIAL
Article 50. Drets i deures de les persones usuàries en relació al paper i cartró comercial
Totes les persones usuàries tenen el dret i el deure d’utilitzar el servei de recollida porta a porta per lliurar el paper i cartró del qual se’n vulguin desfer.
Correspon a les persones usuàries separar el paper i cartró de la resta de les deixalles i lliurar-lo segons especifica la present normativa.
Article 51. Lliurament del paper i cartró comercial
El cartró s’haurà de lliurar plegat i lligat en farcell.
Pel paper, es podrà disposar de cubell, bujol o contenidor estandarditzat que haurà cedit l’Ajuntament als comerços que el necessitin. Aquest cubell portarà tag RFID per identificar l’establiment.
El farcell de cartró i el cubell, bujol o contenidor de paper es col·locaran a la via pública i a terra davant de la porta de l’establiment en els dies i horari corresponent.
CAPÍTOL 5è. RECOLLIDA SELECTIVA DELS ENVASOS LLEUGERS D’ORIGEN COMERCIAL
Article 52. Drets i deures de les persones usuàries amb relació al envasos lleugers comercials
Totes les persones usuàries tenen el dret i el deure d’utilitzar el servei de recollida porta a porta per lliurar els envasos lleugers dels quals se’n vulguin desfer.
Correspon a les persones usuàries separar els envasos lleugers de la resta de les deixalles i lliurar-lo segons especifica la present normativa.
Article 53. Lliurament dels envasos lleugers comercials
Els envasos lleugers s’hauran de lliurar dins d’una bossa ben lligada i aquesta s’haurà de dipositar dins del cubell, bujol o contenidor estandarditzat que haurà cedit l’Ajuntament als establiments que ho necessitin. Serà obligatori tancar la tapa del cubell un cop dipositats els residus. El cubell, bujol o contenidor durà un dispositiu electrònic identificatiu del comerç.
El cubell, bujol o contenidor es col·locarà a la via pública i a terra davant de la porta de l’establiment en els dies i horari corresponent.   
Capítol 6è. RECOLLIDA SELECTIVA DEL VIDRE D’ORIGEN COMERCIAL
Article 54. Drets i deures de les persones usuàries en relació a la recollida del vidre d’origen comercial
Totes les persones usuàries tenen el dret i el deure d’utilitzar el servei de recollida porta a porta per lliurar el vidre dels residus municipals comercials.
Correspon a les persones usuàries separar el vidre de la resta de les deixalles i lliurar-la segons especifica la present normativa.
Article 55. Lliurament del vidre d’origen comercial
El vidre s’haurà de lliurar dins d’un cubell, bujol o contenidor específic que haurà cedit l’Ajuntament als establiments que ho necessitin. Serà obligatori tancar la tapa del cubell un cop dipositats els residus. Aquest cubell portarà un dispositiu electrònic per identificar l’establiment.
El cubell, bujol o contenidor es col·locarà a la via pública i a terra davant de la porta de l’establiment.
Capítol 7è. RECOLLIDA SELECTIVA D’ALTRES FRACCIONS D’ORIGEN COMERCIAL
Article 56. Recollida selectiva de bolquers i tèxtil sanitari de grans generadors
Es preveu realitzar una recollida PaP de bolquers i tèxtil sanitari addicional a la recollida de resta els dies i horaris establerts per l’Ajuntament a les llars d’infants i residències de gent gran i altres establiments que ho sol·licitin i l’Ajuntament ho autoritzi. Els residus esmentats s’hauran de lliurar dins d’una bossa de plàstic ben lligada i aquesta s’haurà de dipositar dins del cubell, bujol o contenidor estandarditzat que haurà cedit l’Ajuntament als establiments que ho necessitin. Serà obligatori tancar la tapa del cubell, bujol o contenidor un cop dipositats els residus. El cubell, bujol o contenidor durà un dispositiu electrònic identificador de l’activitat.
Article 57. Recollida selectiva dels residus del mercat setmanal
L’Ajuntament s’encarregarà de l’aportació, el buidatge i retirada dels bujols necessaris per les diferents fraccions de residus en els dies de mercat setmanal de Solsona, en els horaris establerts per l’Ajuntament.
L’Ajuntament haurà de garantir l’emmagatzematge, el manteniment i la neteja dels bujols i contenidors.
Els paradistes tindran l’obligació de separar correctament els residus de la manera següent:
· En el cas de la fracció orgànica, es preveu que cada paradista disposi d’un contenidor propi de 120-240 litres de color marró. El contenidor estarà identificat amb el nom de la parada per controlar les aportacions de cada generador. La matèria orgànica serà aportada amb funda compostable dins el bujol marró de 240 litres. Les fundes compostables seran aportades l’Ajuntament.
· En el cas del paper i el cartró, caldrà deixar-lo plegat i lligat davant de cada parada una vegada finalitzi l’activitat del mercat o en cas de ser necessari també es podrà disposar de bujols de 120-240 litres per a l’aportació dels residus de paper. El contenidor estarà identificat amb el nom de la parada per controlar les aportacions de cada generador. El paper, al bujol, serà aportat a granel.
· En el cas dels envasos lleugers, es preveu que aquells paradistes que ho sol·licitin disposin d’un contenidor propi de 120-240 litres. El contenidor estarà identificat amb el nom de la parada per controlar les aportacions de cada generador. Les aportacions s’hauran de fer amb bosses de plàstic ben lligades. En cas de no requerir bujol propi, la parada haurà de lliurar una bossa ben lligada amb els envasos lleugers correctament separats davant la seva parada, i l’Ajuntament els buidarà als bujols  pels envasos lleugers aportats per tal efecte.
· Les caixes de fusta es deixaran apilades, prèvia separació dels embalatges plàstics i/o de cartró, davant de cada parada en finalitzar l’activitat.
· La resta caldrà deixar-la amb una bossa gran lligada davant la parada una vegada finalitzi l’activitat.
· En el cas dels penjadors de roba i les caixes de plàstic caldrà que els paradistes els lliurin per separat i l’Ajuntament els reculli per separat i els porti a la deixalleria.
Article 58. Recollida selectiva dels residus d’actes festius
L’Ajuntament haurà de subministrar el joc (tipus i nombre) de contenidors que hagi determinat en els actes festius del municipi i l’haurà d’instal·lar en el lloc que s’hagi especificat.
L’Ajuntament haurà de garantir l’emmagatzematge, el manteniment i la neteja dels bujols i contenidors.
En el cas de contenidors de FORM incorporaran una funda compostable per evitar que l’organització dels actes hi posi bosses de plàstic.
L’Ajuntament haurà de garantir el buidatge selectiu i la retirada dels contenidors poques hores després de la finalització de l’acte.
Els organitzadors o responsables dels actes festius hauran de realitzar la separació dels residus de manera correcta (separant els residus de FORM, Envasos, Paper i cartró, vidre i Resta). L’Ajuntament es reserva el dret d’establir una fiança per garantir una correcta separació de residus per part dels responsables de l’acte.
Capítol 8è. RECOLLIDES EXTRES COMERCIALS
Article 59. Recollides extres comercials pels grans generadors
L’Ajuntament pot establir un calendari extra de recollida de les fraccions de FORM, envasos, paper i cartró, vidre i resta per als establiments comercials que ho sol·licitin. L’Ajuntament ha d’acceptar la sol·licitud, que ha d’incloure una justificació prèvia referent a la seva generació setmanal o incompatibilitats horàries amb el calendari domèstic.
L’Ajuntament es reserva el dret d’establir un import determinat per a la recollida extra comercial realitzada; que estarà establert a la corresponent ordenança fiscal de la taxa de residus.
Títol V. RÈGIM SANCIONADOR I DE CONTROL
Capítol 1r. INFRACCIONS
Són infraccions en matèria de gestió de residus municipals, les tipificades al Decret Legislatiu 1/2009, de 21 de juliol, pel qual s’aprova el Text refós de la Llei reguladora dels residus o la normativa vigent en el seu moment.
A més de les infraccions tipificades a la legislació esmentada, també són infraccions administratives les accions i omissions que infringeixin el que es preveu en aquesta ordenança i que es tipifiquen als articles següents.
Tindran la consideració d’infractores aquelles persones físiques o jurídiques que realitzin actes no permesos o que no compleixin les obligacions i els deures previstos en aquesta ordenança.
Article 60. Descripció de les infraccions lleus:
Dipositar residus municipals de procedència domèstica o comercial en un contenidor o cubell diferent del que li correspon.
Lliurar els residus municipals de procedència domèstica o comercial sense complir els requisits o les condicions fixades per aquesta ordenança, quant a la forma i horari.
Utilitzar els contenidors de l’interior de les àrees d’aportació sense cura suficient i fer-los malbé.
No tancar correctament la porta de l’àrea d’aportació un cop lliurats els residus.
Prendre o malmetre un cubell de qualsevol fracció d’un altre veí o un bujol comercial.
Malmetre els penjadors o tòtems ubicats a la via pública.
No fer servir els penjadors o tòtems per a penjar els cubells de la manera indicada.
No tenir el cubell o bujol correctament rotulat o identificat per part de la persona usuària domèstica o comercial
Manca d’elements d’identificació dels bujols respecte a l’establiment comercial que es destina.
Triar o separar materials dipositats als elements de contenció (cubells, bujols, iglús...) sense llicència i endur-se objectes o residus dipositats en els contenidors.
No utilitzar bosses, cubells o contenidors quan sigui preceptiu.
No utilitzar els cubells, bujols o contenidors estandarditzats per l’Ajuntament segons el sistema de recollida.
Utilitzar cubells, bujols o contenidors sense el dispositiu electrònic identificatiu de la llar o comerç, quan així estigui indicat.
Efectuar la càrrega i descàrrega de residus industrials i/o comercials fora de l’establiment sense autorització municipal.
La permanència de més de 48 h d’un contenidor o sac de runes a la via pública un cop ple o un cop finalitzada l’obra.
L’omissió del deure d’informar sobre els actes a celebrar a la via pública que puguin incidir en la seva neteja.
L’incompliment de qualsevol altre precepte d’aquesta Ordenança no assenyalat com a falta greu o molt greu.
Article 61. Descripció de les infraccions greus
No separar en origen les diferents fraccions correctament i no lliurar-les selectivament.
Abandonar residus municipals de procedència domèstica o comercial fora dels elements de contenció.
Dipositar els residus voluminosos en els contenidors de les àrees d’aportació.
Aparcar vehicles sobre la zona reservada als penjadors o tòtems o als bujols o contenidors comercials o que n’impedeixin el seu accés i/o buidatge.
Dipositar els residus voluminosos a la via pública sense concertar prèviament la seva recollida i el dia de lliurament.
Abandonar qualsevol tipus de residu no tòxic ni perillós a la via pública o en espais públics municipals, les lleres dels rius i rieres del municipi o al medi natural en general.
Dipositar a les papereres de la via pública caixes, bosses d’escombraries i altres elements no pròpiament generats pels vianants.
Deixar que els animals domèstics malmetin bosses i altres elements lliurats a la via pública per ser recollits.
Deixar que els animals domèstics s’orinin en els cubells domèstics dels domicilis i comerços.
L’abocament de residus sòlids, líquids o gasosos a la xarxa de sanejament municipal.
L’obstrucció de l’activitat de control i inspectora de l’Ajuntament.
No gestionar els residus comercials, d’acord amb el que estableix l’Ordenança al Títol IV.
No separar els residus comercials i industrials en origen i no lliurar-los en condicions per fer el reciclatge, separació i valorització adients.
Lliurar al servei municipal residus procedents d’activitats econòmiques que estiguin expressament exclosos del servei municipal de gestió de residus.
No disposar d’un espai interior per emmagatzemar i seleccionar els residus comercials quan sigui preceptiu.
No mantenir els residus comercials en condicions higienicosanitàries.
Acumular residus fora de l’establiment, a la via pública.
La reiteració de dues faltes lleus.
Article 62. Descripció de les infraccions molt greus
L’abandonament de terra i runes a la via pública, a l’interior o exterior de les casetes de les àrees d’aportació o indrets no autoritzats.
Disposar a l’interior dels elements de contenció per a la recollida selectiva qualsevol material o residu classificat de tòxic o perillós.
Lliurar i/o transportar residus en elements no estancs o que puguin produir abocaments o dispersió de materials a la via pública.
L’abandonament de residus industrials, especials o perillosos a la via pública o en indrets no autoritzats.
La reiteració de dues faltes greus.
Article 63. Control i incompliment del lliurament porta a porta
L’Ajuntament exercirà el control i inspecció pel que fa a la qualitat de la separació i farà les amonestacions i sancions, si s’escau, a les persones responsables.
En qualsevol cas, l’Ajuntament  té el dret de no recollir els residus lliurats al servei de recollida en cas d’incompliment de les condicions fixades en la present Ordenança. En cas de la recollida porta a porta, quan el personal de recollida detecti la presència de material impropi o una aportació incorrecta que no es correspon amb el material que pertoca, no es recollirà el cubell o bujol i es deixarà en el punt de la via pública on s’hagi trobat, correctament senyalitzat amb un adhesiu que indicarà la infracció. En cas que l’aportació es realitzi amb algun element no homologat pel servei o en una bossa directament a terra, tampoc es recollirà i es deixarà en el punt de la via publica on s’hagi trobat amb l’adhesiu corresponent.
Els adhesius s’adheriran directament sobre els residus mal lliurats i indicaran un dels següents motius d’irregularitat en el lliurament:
· No separar els residus en origen i no lliurar-los selectivament.
· Lliurar residus expressament prohibits (residus sanitaris, voluminosos, etc.).
· Altres motius.
En cas de trobar voluminosos no concertats prèvia trucada, s’hi deixarà un adhesiu explicant el sistema de recollida establert per als voluminosos.
Capítol 2n. RÈGIM SANCIONADOR
Article 64. Competència sancionadora
L’alcalde o alcaldessa de Solsona té la competència sancionadora mitjançant multes.
Les infraccions del que es preveu en aquesta Ordenança estan tipificades als anteriors articles i es sancionen amb multes dels imports següents segons el grau de sanció:
· Infraccions lleus: fins a 60 euros
· Infraccions greus: fins a 150 euros
· Infraccions molt greus: fins a 602 euros
Article 65. Identificació de l’infractor
Si en una comunitat de propietaris reiteradament es produeixen infraccions que no es poden imputar a cap persona usuària, la responsabilitat recaurà en la mateixa comunitat de propietaris.
Si s’identifica un vehicle efectuant una infracció, la responsabilitat recaurà damunt del/de la conductor/a o de la persona que fa el lliurament, i si aquestes no es poden identificar, recaurà sobre el/la titular del vehicle.
Article 66. Procediment sancionador
El procediment sancionador s’ajustarà a les determinacions del Decret 278/1993, de 9 de novembre, sobre procediment sancionador d’aplicació als àmbits de competència de la Generalitat, o normativa que el substitueixi.
En tot allò no previst en aquesta ordenança en relació amb el règim sancionador, s’aplicarà el disposat en el Decret legislatiu 1/2009, de 21 de juliol, pel qual s’aprova el Text refós de la Llei reguladora dels residus o la normativa vigent en el seu moment.
Títol VI. DISPOSICIONS ADDICIONALS I FINAL
Capítol 1r. DISPOSICIÓ ADDICIONAL PRIMERA
Els conceptes emprats en aquesta ordenança i no definits de forma expressa s’hauran d’entendre en els termes de les definicions contingudes a les disposicions legals següents:
- Decret legislatiu 1/2009, de 21 de juliol, pel qual s’aprova el text refós de la Llei reguladora dels residus o la normativa vigent en el seu moment.
- Programa general de prevenció i gestió de residus i recursos de Catalunya-PRECAT20
Capítol 2n. DISPOSICIÓ ADDICIONAL SEGONA
L’Ajuntament informarà del contingut d’aquesta ordenança a la població de Solsona, amb la publicitat adequada a tots els aspectes que afectin la ciutadania i, en concret, als drets i deures, de tal forma que la difusió sigui la més amplia i extensa possible.
Capítol 3r. DISPOSICIÓ FINAL
Aquesta ordenança reguladora entrarà en vigor el dia següent de la seva aprovació pel Ple municipal, i mantindrà la seva vigència mentre no se n’aprovi la modificació o derogació expressa.

